b'\n_START_ARTICLE_\nArvo Lyytinen\n_START_PARAGRAPH_\nArvo Erkki Lyytinen (29. tammikuuta 1891 H\xc3\xa4meenlinna \xe2\x80\x93 5. kes\xc3\xa4kuuta 1970 Helsinki) oli Suomen Puolustusvoimissa tykist\xc3\xb6n eversti ja rannikkotykist\xc3\xb6n komentaja._NEWLINE_Lyytinen valmistui 1915 Nikolain ratsuv\xc3\xa4en sotaopistosta ja osallistui ensimm\xc3\xa4iseen maailmansotaan Ven\xc3\xa4j\xc3\xa4n armeijassa sek\xc3\xa4 my\xc3\xb6hemmin Suomen sis\xc3\xa4llissodassa 1918 muun muassa Sampakosken taisteluun ja Porin valtaukseen. H\xc3\xa4n suoritti komentajakurssin 1925 sek\xc3\xa4 oli kuunteluoppilaana Sotakorkeakoulussa 1935. Lyytinen toimi rannikkotykist\xc3\xb6ss\xc3\xa4 vuodesta 1919 alkaen ja oli Rannikkotykist\xc3\xb6rykmentti 2:n komentajana 17 vuotta. Talvisodassa h\xc3\xa4n komensi Viipurin lohkoa Koivistolla ja Viipurinlahdella. V\xc3\xa4lirauhan aikana h\xc3\xa4n oli sotilasasiamiehen\xc3\xa4 Moskovassa 1940-1941. Jatkosodassa h\xc3\xa4n komensi \xc3\x84\xc3\xa4nisj\xc3\xa4rven rannikkojoukkoja 1941-1943 sek\xc3\xa4 Rannikkotykist\xc3\xb6rykmentti 22:a Viipurinlahdella 1944. Erottuaan aktiivipalveluksesta h\xc3\xa4n kuitenkin jatkoi viel\xc3\xa4 ven\xc3\xa4j\xc3\xa4nkielen opettajana Taistelukoulussa sek\xc3\xa4 Sotakorkeakoulussa._NEWLINE_Ylennykset: v\xc3\xa4nrikki 1915, kornetti 1915, kapteeni 1918, majuri 1921, everstiluutnantti 1926, eversti 1932.'